Firma PA&CO International a omului de afaceri Costel Căşuneanu a dat în judecată municipalitatea, pe motiv că nu şi-a primit banii la timp pentru construirea pasajului Pipera din nordul Capitalei, ce a fost inaugurat de primarul general Sorin Oprescu puţin înainte de alegerile locale din 2012. După un an, Căşuneanu vrea şi penalităţi de întârzire şi actualizarea sumelor datorate cu rata inflaţiei, ceea ce va scoate şi mai mulţi bani din conturile Primăriei Capitalei.

Potrivit sentinţei date de Tribunalul Bucureşti şi obţinute de EVZ, SC PA&CO International SRL a chemat în judecată Municipalitatea, solicitând instanţei să se dispună: obligarea Municipalităţii la plata sumei de 87.975.322,16 de lei, din care: 74.008.316,12 lei -contravaloarea lucrărilor de proiectare şi execuţie efectuate şi a garanţiei de bună execuţie aferentă acestor lucrări şi 13.967.005,94 lei - penalităţi contractuale până la data de 24 aprilie 2012.

Judecătorii Tribunalului Bucureşti au admis că Municipalitatea trebuie să-i plătească firmei PA&CO International 3,25 milioane de lei, lucrări neachitate, şi aproximativ 13,6 milioane de lei-penalităţi. În plus, obligă Primăria şi la plata către constructor a sumei de 14.863,14 lei, cheltuieli de judecată.

Primăria Capitalei a atacat sentinţa la Curtea de Apel Bucureşti - pe motiv că de vină sunt aleşii generali care nu ar fi votat bugetul la timp. În răstimp, Căşuneanu cere şi mai mult: aproape 18 milioane de lei, au precizat, pentru EVZ, surse din Primăria Capitalei.

Astfel, Costel Căşuneanu, prin firma constructoare, şi-ar putea rotunji conturile cu încă aproape patru milioane de euro, drept penalităţi din cauza indolenţei mai marilor Capitalei.

Etichete: datorii, pasajul pipera, penalităţi, Sorin Oprescu